DIRECTIVA 2007/62/CE A COMISIEI
din 4 octombrie 2007
de modificare a anumitor anexe la Directivele 86/362/CEE și 90/642/CEE ale Consiliului referitor la stabilirea conținuturilor maxime de reziduuri de bifezanat, petoxamid, pirimetanil și rimsulfuron
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (1), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de natură vegetală, inclusiv fructe și legume (2), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (3), în special articolul 4 alineatul (1) litera (f),
întrucât:
(1)
Următoarele substanțe active au fost incluse în anexa I la Directiva 91/414/CEE: pirimetanil, petoxamid, bifezanat și rimsulfuron prin Directivele 2006/74/CE (4), 2006/41/CE (5), 2005/58/CE (6) și 2006/39/CE (7) ale Comisiei.
(2)
Substanțele active în cauză au fost înscrise în anexa I la Directiva 91/414/CEE pe baza evaluării informațiilor furnizate referitoare la utilizarea propusă. Anumite state membre au furnizat informații privind această utilizare în conformitate cu articolul 4 alineatul (1) litera (f) din directiva menționată. Informațiile disponibile au fost reexaminate și sunt suficiente pentru a permite stabilirea anumitor conținuturi maxime de reziduuri (CMR).
(3)
În cazul în care nu există CMR comunitare sau provizorii, statele membre trebuie să stabilească, în conformitate cu articolul 4 alineatul (1) litera (f) din Directiva 91/414/CEE, CMR naționale provizorii, înainte de autorizarea produselor pentru protecția plantelor care conțin substanțele active în cauză.
(4)
CMR comunitare și conținuturile recomandate de Codex Alimentarius sunt stabilite și evaluate după proceduri similare. Codexul conține mai multe CMR pentru bifenazat. CMR bazate pe CMR din Codex au fost evaluate în ceea ce privește riscurile pentru consumatori. Nu s-a stabilit niciun risc în cadrul parametrilor toxicologici bazați pe studiile de care dispune Comisia.
(5)
Rapoartele de examinare ale Comisiei, care au fost întocmite pentru înscrierea în anexa I la Directiva 91/414/CEE a substanțelor active în cauză, au stabilit doza zilnică admisibilă (DZA) și, pentru cazul în care este necesară, doza acută de referință (DAR) pentru substanțele respective. Expunerea consumatorilor de produse alimentare tratate cu substanțele active în cauză a fost evaluată în conformitate cu procedurile comunitare. De asemenea, s-a ținut seama de orientările publicate de Organizația Mondială a Sănătății (8) și de avizul Comitetului științific pentru plante (9) cu privire la metodologia folosită. S-a concluzionat că CMR propuse nu vor conduce la depășirea dozelor zilnice admise sau a dozelor acute de referință.
(6)
Pentru a garanta o protecție adecvată a consumatorului împotriva expunerii la reziduurile rezultate din utilizările neautorizate ale produselor pentru protecția plantelor, ar trebui stabilite CMR provizorii pentru combinațiile produs/pesticid corespunzătoare la limita inferioară de detecție.
(7)
Stabilirea la nivel comunitar a CMR provizorii nu împiedică statele membre să stabilească CMR provizorii pentru substanțele în cauză în conformitate cu articolul 4 alineatul (1) litera (f) din Directiva 91/414/CEE și cu anexa VI la directiva menționată. O perioadă de patru ani este considerată suficientă pentru a permite alte utilizări ale substanței active în cauză. La sfârșitul acestei perioade, valorile provizorii ale CMR ar trebui să devină definitive.
(8)
Prin urmare, CMR stabilite în anexele la directivele 86/362/CEE și 90/642/CEE ar trebui modificate pentru a permite supravegherea și controlul adecvate ale interdicției utilizării acestora și pentru a proteja consumatorul.
(9)
Prin urmare, Directivele 86/362/CEE și 90/642/CEE ar trebui modificate în consecință.
(10)
Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexa II la Directiva 86/362/CEE se modifică în conformitate cu anexa I la prezenta directivă.
Articolul 2
Anexa II la Directiva 90/642/CEE se modifică în conformitate cu anexa II la prezenta directivă.
Articolul 3
Statele membre adoptă și publică până la 5 aprilie 2008 actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte și un tabel de corespondență între respectivele acte și prezenta directivă.
Statele membre aplică aceste acte de la 6 aprilie 2008.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 4 octombrie 2007.